Headspace สตาร์ตอัปพันล้าน ที่ก่อตั้งจากอดีตพระภิกษุ
เนื่องจากวันนี้เป็นวันมาฆบูชา ถ้าพูดถึงศาสนาพุทธกับการลงทุนมีอยู่เรื่องหนึ่งที่น่าสนใจ นั่นก็คือแอปพลิเคชัน Headspace ธุรกิจสตาร์ตอัป ที่มีผู้ก่อตั้งเป็นอดีตพระภิกษุ  Headspace เป็นแอปพลิเคชัน ที่มียอดดาวน์โหลดมากถึง 65 ล้านครั้ง และทำรายได้ในปีที่ผ่านมาไปกว่า 3,000 ล้านบาท  แล้ว Headspace เป็นแอปพลิเคชันเกี่ยวกับอะไร? ลงทุนแมนจะเล่าให้ฟัง
26 ก.พ. 2564

Headspace สตาร์ตอัปพันล้าน ที่ก่อตั้งจากอดีตพระภิกษุ /โดย ลงทุนแมน
เนื่องจากวันนี้เป็นวันมาฆบูชา ถ้าพูดถึงศาสนาพุทธกับการลงทุนมีอยู่เรื่องหนึ่งที่น่าสนใจ
นั่นก็คือแอปพลิเคชัน Headspace ธุรกิจสตาร์ตอัป ที่มีผู้ก่อตั้งเป็นอดีตพระภิกษุ
Headspace เป็นแอปพลิเคชัน ที่มียอดดาวน์โหลดมากถึง 65 ล้านครั้ง
และทำรายได้ในปีที่ผ่านมาไปกว่า 3,000 ล้านบาท
แล้ว Headspace เป็นแอปพลิเคชันเกี่ยวกับอะไร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Headspace เป็นแอปพลิเคชันสำหรับฝึกทำสมาธิ และถูกออกแบบมา
ให้ผู้ใช้งานผ่อนคลาย ผ่านการทำกิจกรรมในรูปแบบต่างๆ
เช่น คลาสการทำสมาธิร่วมกันเป็นกลุ่ม
คลาสออกกำลังกายเพื่อความผ่อนคลาย 
และยังรวมไปถึงการเข้าไปรับฟังบทพูดให้กำลังใจ
จากดาราชื่อดังอย่างคุณ Kevin Hart นักแสดงตลกชาวอเมริกัน
โดยแอปพลิเคชันนี้ได้ถูกก่อตั้งโดย อดีตพระภิกษุสัญชาติอังกฤษ 
ที่มีชื่อว่าคุณ Andy Puddicombe ในปี 2010 หรือราว 11 ปีก่อน
ก็ต้องบอกว่าไอเดียธุรกิจของคุณ Andy 
ค่อนข้างแตกต่างจากผู้ก่อตั้งธุรกิจสตาร์ตอัปรายอื่น
เพราะมันไม่ได้เกิดขึ้นจากความพยายามจะแก้ปัญหาใดๆ
แต่มันมีจุดเริ่มต้นมาจากความสูญเสียครั้งใหญ่ในชีวิต
เขาสูญเสีย.. เพื่อนสนิทของเขา 2 คน เสียชีวิตจากอุบัติเหตุทางถนน
เขาสูญเสีย.. น้องสาวจากอุบัติเหตุทางจักรยานยนต์
เขาสูญเสีย.. แฟนสาวจากการผ่าตัดที่ล้มเหลว
ความสูญเสียที่กล่าวทั้งหมดนี้ เกิดขึ้นภายในปีเดียวกัน
นั่นจึงทำให้คุณ Andy ยอมแพ้ให้กับโชคชะตา และหันหน้า
เข้าสู่ทางธรรมในเส้นทางของพุทธศาสนา เพื่อมองหาความสงบในชีวิต
คุณ Andy ได้บวชเป็นพระภิกษุมายาวนานถึง 10 ปี 
ซึ่งเขาก็ได้เดินทางแสวงบุญในประเทศต่างๆ เช่น ประเทศเนปาล, อินเดีย, พม่า รวมถึงไทย
จนในปี 2005 เขาก็ได้สึกจากการบวช และเดินทางกลับบ้านเกิดที่ประเทศอังกฤษ
ที่นั่น เขาอยากนำประสบการณ์ต่างๆ จากการบวช 
มาเผยแพร่วิธีการหาความสงบให้กับผู้อื่นด้วยการนั่งสมาธิ
ซึ่งในขณะนั้น การนั่งสมาธิยังไม่ค่อยเป็นที่รู้จักมากนัก
แต่นั่นก็ไม่ได้เป็นอุปสรรคสำหรับคุณ Andy 
เพราะเขาได้เริ่มเปิดคลาสสอนการนั่งสมาธิ และเริ่มมีไอเดียว่า 
จริงๆ แล้ว หากเราลองพัฒนาการฝึกสอนสมาธิให้อยู่ในรูปแบบของแอปพลิเคชันบนสมาร์ตโฟน 
มันก็อาจจะเข้าถึงกลุ่มผู้ใช้งานในวงกว้างได้มากกว่ามาทำการสอนเป็นคลาส
ประกอบกับในตอนนั้นคุณ Andy มีลูกศิษย์ที่สนใจในไอเดียนี้อย่างคุณ Richard Pierson 
ทำให้ทั้งสองได้ร่วมมือกันก่อตั้งบริษัทพัฒนาแอปพลิเคชันฝึกสมาธิที่ชื่อว่า Headspace ขึ้นมา
ในช่วงแรก Headspace เปิดให้ใช้ฟรีเต็มรูปแบบ
ต่อมาในปี 2017 Headspace ก็ได้เริ่มปรับรูปแบบแอปพลิเคชันเป็น Freemium
สำหรับผู้ที่อยากเข้าถึงการฝึกสมาธิมากขึ้น รวมถึงกิจกรรมพิเศษ
โดยฟีเจอร์พื้นฐานที่คุณ Andy และคุณ Richard ตั้งเป้าหมายสำหรับการใช้งานแอปนี้คือ 
การปูพื้นฐาน และการฝึกทำสมาธิที่ถูกต้อง
นอกจากนี้ ผู้ก่อตั้งก็ยังได้นำโมเดลธุรกิจต่างๆ มาประยุกต์ใช้ เช่น
- การใช้โมเดลของการเล่นเกม เพื่อให้เกิดความสนุก เช่น การจัดแสดงอันดับสถิติการฝึกสมาธิของผู้ใช้งาน
- การใช้โมเดลของกลุ่มสังคม เช่น การจัดคลาสเรียนฝึกทำสมาธิเป็นกลุ่มผ่านแอปพลิเคชัน ตามเวลาจริง
- การให้ผู้ใช้งานกำหนดเป้าหมาย และติดตามความคืบหน้าของการทำสมาธิ
ทีนี้ เรามาดูกันว่าแอปพลิเคชันทำสมาธิ มีผู้ใช้งานมากแค่ไหน?
ปี 2020 Headspace มียอดดาวน์โหลด
ตั้งแต่เปิดให้บริการมากถึง 65 ล้านครั้ง
เพิ่มขึ้นคิดเป็น 10 เท่าเมื่อเทียบกับ 4 ปีที่แล้ว
ในขณะเดียวกันรายได้ของ Headspace
ปี 2017 รายได้ 1,200 ล้านบาท
ปี 2018 รายได้ 1,800 ล้านบาท
ปี 2019 รายได้ 3,000 ล้านบาท
รายได้เติบโตเฉลี่ย 58% ต่อปี
เป็นการเติบโตขึ้นจากผู้ใช้งานที่ต้องการสมัครเป็นสมาชิก
เพื่อเข้าถึงฟีเจอร์คลาสเรียน และกิจกรรมพิเศษ
อ่านถึงตรงนี้ เราก็คงสรุปได้ว่าความสูญเสียครั้งใหญ่ไม่ใช่จุดจบของชีวิตเสมอไป
จริงอยู่ว่ามันอาจจะต้องใช้เวลาในการผ่านมันไป
แต่หากเราผ่านมันไปได้ เราจะเข้มแข็งขึ้น
และมันก็จะดียิ่งขึ้นไปอีก ถ้าเรานำวิธีรับมือกับมันเผยแพร่ต่อให้คนอื่นได้เข้าใจ
อย่างในกรณีของคุณ Andy อดีตพระภิกษุที่ได้บวชมายาวนาน 10 ปี ได้นำแนวทางการทำสมาธิมาพัฒนาจนเป็นแอปพลิเคชัน ที่ถูกดาวน์โหลดไปใช้งานแล้วมากถึง 65 ล้านครั้ง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-